text: Ribe får Danmarks første regnvejrsgalleri 
  10 april 2014 kl. 10.46
  I Ribe er der i dag danmarkspræmiere på et galleri, der kun er synligt i regnvejr.
  Der falder omkring 750 millimeter regn i Danmark hvert år. Det bliver nu udnyttet til kunst. For i stedet for at gå og være trist over vejret, så skal et nyt kunstværk være med til at give smil på læben, når regnen øser ned.
  Kunstværket er placeret på en stor husmur i Ribe og er trykt på et særligt materiale, der reagerer på vand. Det gør, at billederne kun toner frem, når de kommer i kontakt med vand. Når vandet er fordampet forsvinder motiverne igen.
  Ved dagens åbning ser det ud til at holde tørt. Derfor vil Ribe Brandvæsen være tilstede og sprøjte vand på billederne i forbindelse med afsløringen.
  